**PREKENREFLEKSJON OG INNGANGSORD TIL TV-AKSJONSSØNDAGEN 19. OKTOBER**

*Ved styreleder i Kirkens Nødhjelp Kjell Nordstokke*

19. søndag i treenighetstiden

Prekentekst: Gal 5, 16-26

Lesetekst 1: Salme 36, 6-11

Lesetekst 2: Matt 5, 20-26

Fortellingstekst: 1 Mos 1,1 – 2,3

Liturgisk farge: Grønn

**Til dagen**

19. oktober er dagen for NRKs TV-aksjon som i år går til Kirkens Nødhjelp med temaet «Vann forandrer alt». Målet for aksjonen er å sikre varig tilgang til rent vann for en million mennesker. Gudstjenesten gir en god mulighet for å oppmuntre menigheten til å delta i aksjonen, og å bekrefte det internasjonale diakonale arbeidet Kirkens Nødhjelp gjør på vegne av norske menigheter.

Dagens tekster gir gode innspill til en refleksjon om vann i bibelsk og teologisk perspektiv. I teksten fra Salme 36 finnes utsagnet «For hos deg er livets kilde, i ditt lys ser vi lys». Det kan knyttes til temaet fra TV-aksjonen og bekrefte at også fra troens perspektiv er det sant at «vann forandrer alt». I versene foran har salmisten omtalt Guds «gledes bekk» som mennesker fritt får drikke av i ly av Guds nådige «vinger». Det gir god mulighet for å preke om Guds gode skapervilje, om vann som skaperverkets dyrebare gave, og om viktigheten av at alle har tilgang til denne gaven. For å tydeliggjøre dette kan det være til hjelp å bruke en av skapelsesberetningene som fortellingstekst.

**Til tekstene**

I Mos kapitel 1 brukes vann både for å beskrive kaoset da Gud begynte sin skapergjerning, og den gode orden Gud skapte den andre dagen, da vann ble skilt fra vann. Bibelen fastholder at alt liv på jorden har sitt utgangspunkt i Guds

fortsatte skapergjerning, og at alt som er til, er gitt verdi gjennom Guds tilsagn om at «det var godt». Samtidig fastholder Bibelen at kaoskreftene fortsetter å true den gode orden Gud har skapt. Det gjelder også vannet, det er både en gave som alle mennesker har behov for, men også en årsak til lidelse og død, når det blir uorden i naturen eller urett får herske.

Vann har også en sentral plass i den andre skapelsesfortellingen. Det begynner med at «en kilde kom opp av jorden og vannet hele jordens overflate» (1 Mos 2, 6). Dermed er alt lagt til rette for at Adam kan formes av støv og pustes til liv. Hagen som Adam settes til å dyrke og passe, var vannet av en elv som delte seg i fire. Slik sørger Skaperen for at liv og vekst er mulig, og mennesket har en særlig oppgave i å ta vare på ressursene og forvalte dem rett.

Fortellingen om Edens hage avslører at mennesket svikter i sitt forvalteroppdrag. I framstillingen av paktrelasjonen mellom Gud og folket blir det stadig betonet at Gud er trofast og rettferdig, mens folket er troløst og lar uretten råde. Dette gjenspeiles i teksten fra Salme 36. Guds rettferd kjenner ingen grenser, den berger «både mennesker og dyr». Det er Guds kjærlige rettferdighet som gir menneskene ly og lar dem drikke «av din gledes bekk». Salmisten vet at det ikke alltid er slik i hverdagen som omgir ham, derfor ber han at Guds miskunn og rettferd må vare, slik at de lovløse og de som gjør urett ikke får herje fritt (v. 11-13).

Det er med andre ord en grunnleggende sammenheng mellom skapergoder og rett fordeling av goder, mellom pakt og rettferdighet. Det kommer til uttrykk i teksten fra Matteus-evangeliet og Jesu utsagn at den rettferdigheten hans disipler står for; den skal overgå rettferdigheten til fariseerne og de skriftlærde. Versene som følger viser at utøvelsen av rettferdighet hører hjemme i verdens hverdag, i relasjoner brutt av sinne eller konflikt. Rettferdighet handler ikke om å heve seg over andre, slik den selvrettferdige gjør, men om å fremme nestens verdighet og rett.

I Gal 5, 16-26, som egentlig er satt som prekenteksten for denne søndagen, får dette form av en formaning om å leve «et liv i Ånden», noe Paulus framstiller som en adferd som gjør at «Åndens frukter» kan vokse, modne og høstes. «Å vandre i Ånden» blir ikke framstilt som verdensfjern mystikk, men som en hverdagsorientert livsstil. Det bekreftes av listen over «frukter», de er alle relasjonsbestemte og siktet inn mot å fremme det som er godt, sant og rett. Det er i møtet med nesten at kristne lever ut troen – som kall til tjeneste. Men Paulus vet godt at dette ikke er mulig av egen kraft og i egen rettferdighet, det er en utfoldelse av livet i Kristus og i den kraften til liv som Ånden gir.

**Til prekenen**

Mange fattige opplever tilværelsen slik den første skapelsesberetningen framstiller den: I spenningen mellom kaoskrefter og Guds gode ordning. På den ene side trues de av livgivende vann. For dem er tilgangen til daglig brød og rent vant ikke et praktisk og muligens et politisk-etisk spørsmål, men et spørsmål om tro og liv. Diakonal innsats for å sikre adgang til vann kan derfor sees i sammenheng med Guds fortsatte skapergjerning og kallet vi alle har fått til å være Guds medarbeidere i kampen for å fremme det gode.

Også i dagens verden er det mange som svikter i oppgaven å forvalte goder rett. Det gjelder også forvaltingen av vannressurser. I stedet for å være et gode alle er sikret adgang til, er vann og vannkilder mange steder blitt en salgsvare. Det står i skarp kontrast til bibelens bilder om kilder som menneskene fritt får drikke av.

Adgang til vann er derfor også et spørsmål om rettighet og rettferdighet. Derfor betoner Kirkens Nødhjelp at arbeidet deres er rettighetsbasert, noe som gjenspeiler den definisjonen av diakoni som er gitt i Den norske kirkes diakoniplan: Den omfatter både nestekjærlig handling, bygging av inkluderende fellesskap, kamp for rettferdighet og vern om skaperverket. Prekenen denne søndagen gir en god anledning å formidle denne forståelsen.

Men den gir også anledning til å reflektere over hva kristen livsstil innebærer i vår tid. Hvilken mening har listen av «Åndens frukter» i en globalisert verden som setter dramatiske skiller mellom de som har og de som ikke har, på en måte som gir oppfatning av et skille mellom de som er (som har eksistensberettigelse) og de som ikke er (som er fratatt sin eksistensberettigelse)? Kjærlighet, glede, fred, overbærenhet (alternativ oversettelse av μακροθυμια: tålmodighet), vennlighet, godhet, trofasthet, ydmykhet og selvbeherskelse (alternativ oversettelse av εγκρατεια: avholdenhet) – dette er alle aktuelle dyder forkynnelsen har som oppgave å fremme, som alternativ til den livsstilen vi i den rikeste delen av verden lar prege oss.

Hvilke kilder drikker vi av når vi er tørste? Det hører til egenarten i den bibelske framstillingen at vann er et grunnbehov for hele mennesket, både fysisk, mentalt, sosialt og åndelig. Innenfor alle disse dimensjonene gir Gud oss kilder å drikke av – til liv og tro. Prekenen denne søndagen gir en god mulighet for å forkynne denne sammenhengen.

Kjell Nordstokke

Prof. Em. Diakonhjemmet Høgskole